### Resumé

Lodsejer har anmodet om en lokalplan, der udlægger område til erhvervsformål. Området ligger i den nordlige del af Gravens i tilknytning til et eksisterende erhvervsområde beliggende langs med [adresse]. De eksisterende erhvervsgrunde er ved at være opkøbte, og området er ved at være fuldt udbygget. Lokalplanen skal derfor sikre udvidelse af eksisterende erhvervsområde med mulighed for virksomheder i miljøklasse 3-5. Arealet, der ligger i landzone, udgør ca. 3,4 ha, og anvendes i dag som dyrket mark.

### Sagsfremstilling

![](data:image/jpeg;base64...)

*Figur 1: Kort over lokalplanområdet.*

#### Planens historik

Teknisk Udvalg besluttede på mødet 21. november 2023, pkt. nr. 248, at igangsætte udarbejdelse af lokalplan nr. 1411 og tillæg nr. 42.

#### Lokalplanens indhold

Lokalplanområdet ligger i den nordlige del af Gravens og udgør ca. 3,4 hektar. Området er i landzone og anvendes i dag som dyrket mark.

Lokalplanen har til formål at sikre arealer til erhvervsvirksomheder i miljøklasse 3-5 som f.eks. fremstillings- og produktionsvirksomhed, lager- og håndværksprægede virksomhed og engroshandel. Der er ca. 250 meter til nærmeste boligområde og ca. 125 meter til nærmeste bolig. For at kunne sikre boliger mod eventuel støj fra virksomheder, giver lokalplanen mulighed for etablering af støjvold eller støjskærm.

Erhvervsgrunde skal udstykkes med en grundstørrelse på minimum 2000 m². Bebyggelsesprocent for den enkelte ejendom må ikke overstige 60. Bebyggelsen må opføres i op til 11 meters højde. Derudover kan enkelte bygninger eller dele heraf opføres i en større højde, hvis særlige arkitektoniske begrundelser taler herfor, eller særlige hensyn til virksomhedens indretning eller drift nødvendiggør det.

Lokalplanen skal sikre, at anvendelsen af lokalplanområdet ikke forurener områdets grundvandsinteresser.

Ved lokalplanområdets nordlige- og østlige afgrænsning er et beskyttede sten- og jorddige med beplantning, som skal bevares. Langs med lokalplanområdets sydlige- og vestlige skel skal der etableres et beplantningsbælte langs områdets afgrænsning mod [adresse] for at markere overgangen til det åbne land.

#### Kommuneplantillæg

Lokalplanområdet ligger i landzone og er i dag landbrugsjord. Da området ikke tidligere har været planlagt, er der derfor ikke overensstemmelse med kommuneplanen.
Sideløbende med lokalplanen er der derfor udarbejdet kommuneplantillæg nr. 42, som udlægger området til erhvervsområde for virksomheder, som ikke er grundvandstruende.

For at kunne udlægge nyt areal i Kommuneplan 2021-2033 til byvækst, skal der ske en omfordeling af arealer, så et andet areal udgår af kommuneplanen.
Lokalplanområdet udgør et areal på 3,4 ha, og derfor udtages et areal i [adresse] på 3,5 ha fra kommuneplanens arealudlæg. Derved fastholdes Kommuneplan 2021-2033 samlede arealudlæg.

#### Høringsperiode

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner, og otte uger for lokalplaner med tillæg med anvendelsesændringer eller nyudlæg.

Høringsperioden for lokalplanen og tillægget fastsættes til otte uger, da tillægget ændrer anvendelsen eller inddrager nye arealer, og dermed har særlig interesse for offentligheden.

#### Overtagelsespligt/Frafaldserklæring

Lokalplanområdet er privatejet og overføres fra land- til byzone. Der underskrives ikke en frafaldserklæring, og kommunen har derfor overtagelsespligt.

### Klima og resiliensvurdering

Nyt byggeri og anlægsarbejde vil altid øge udledningen af CO2.
Lokalplanen giver mulighed for et nyt erhvervsområde i tilknytning til eksisterende erhvervsområde. Der sikres en hensigtsmæssig områdereservation til virksomheder med god afstand til boliger. Dette er med til at reducere virksomheders behov for støjafskærmning, da boliger ikke ligger som nærmeste nabo.
Fra lokalplanområdet er der god mulighed for adgang til større vejnet [adresse] og videre til motorvej mod syd til Sønderjyske Motorvej.
Dette medvirker til at reducere lokalplanens forventede klimaaftryk.

### Sagens videre forløb

Sagen skal behandles af Økonomiudvalget og Byrådet.

### Historik

#### Teknik- og Miljødirektøren indstiller, den 1. oktober 2024, punkt 191:

**at** udvalget anbefaler over for byrådet, at forslag til lokalplan nr. 1411 og tillæg nr. 42 til Kommuneplan 2021-2033 vedtages og offentliggøres i 8 uger.

#### Beslutning fra Teknisk Udvalg, den 1. oktober 2024, punkt 191:

Anbefalet.

Helen Winther og Johannes Schou var fraværende.

#### Beslutning fra Økonomiudvalget, den 28. oktober 2024, punkt 242:

Anbefales.

### Beslutning

Godkendt.

Fraværende:

Kirstin Kristiansen. I stedet mødte Øvli Thygesen.

Winnie Henriksen. I stedet mødte Frede Jensen El-Ahmad.